Agodzi kyakya yɛ adze bi a agye dzin wɔ hɛn man yi mu a nkorɔfo pii dze hɔnho agye mu; mbaa, mbanyin, mpanyin na mbofra nyinara tow kyakya yi bi. Ɔyɛ kyakya bi a ɔma nkorɔfo kwan ma wɔdze sika to agodzi ekuwekuw ahorow ekyir na sɛ biribiara kɔ yie ma hɔn a, wonya n’ekyir sika pii. Agodzi ekuwekuw a nkorɔfo dze hɔn sika to hɔn ekyir no bi nye bɔɔlbɔ, mbirikatu, kutukubɔ, kɛntsɛn bɔɔlbɔ, mpɔnkɔ na mbɔdɔm mbirikatu, ludu na agodzi ahorow binom a wɔkeka ho. Dza ɔbɛkaa ho nnkyɛree nye wimuhɛn dze no. Wɔfrɛ no Borɔfokasa mu “Aviator”.
Agodzi ndwumakuw a wɔwɔ Ghanaman yi mu no bor eduonum (50). No mu binom na wɔka do yi: Bet9ja, BetBonanza, Betfred, Blackbet, BoyleSports, Coral, Paddy Power, Unibet, William Hill, 888sport, Betbiga, Surebet247, Fortunebetng, Interbet, Nairabet, Betnaija, 1960bet, Betfair, Ladbrokes, Sportingbet, Supabets, Betmaster, Fortunebet, Betyetu, SafariBet, 22Bet, Betfair, Mozzart Bet, Betlion, Betway, Betpawa, 1xbet, Premier Bet, Soccabet, Mybet, BetPlanet, Betfair, Bet365, Melbet na pii a wɔkeka ho.
Dza otwar dɛ ihu nye tow a Ghana aban dze ato agodzi kyakya ahorow no do na nsunsuando a ɔdze brɛ hɔn a wɔtow kyakya no na ndwumakuw a kyakya no yɛ hɔn dze no. Tow a Ghana aban dze ato agodzi kyakya do no, wɔfrɛ no Agodzi Tow. Ghana aban no dze ato agodzi ahorow nyinara a ɔwɔ ɔman no mu no do. Asoɛe a Wɔgyegye Ghana tow na wɔbɛgyegye tow yi. Dɛ mbrɛ aban biara dze tow yɛ no, wɔbɛgyegye tow yi dze ayɛ mpontudwuma na aban n’enyidoadzehu ahorow binom ma ɔman no etu mpon.
Tow no ne ɔha nkyemu a aban no dze aba no yɛ du (10%). Iyi kyerɛ dɛ, sika biara a agodzi kyakyawuranom benya no wɔ agodzi kyakya mu no, aban ne dze ɔha nkyemu du (10%) na ɔwɔ mu. Iyi kyerɛ dɛ, sɛ agodzi kyakyawuranom nya sidi du (¢10) a, aban ne dze sidi kor (¢1) na ɔwɔ mu. Hɔn a wɔtow kyakya no so, sika biara a wobedzi biara no, aban ne dze ɔha nkyemu du (10%) na ɔwɔ mu dɛmara.
Ohia dɛ ibohu dɛ Ghana aban n’agodzi tow no yɛ nhyɛ ketsee ma agodzi kyakyawuranom na hɔn a wɔtow no. Sɛ kyakyawuranom bi anaa kyakyanyi bi enndzi do a, aban no wɔ ho kwan biara dɛ ɔdze no fa mbra kwan do anaa ɔbɔ wo kaw.
Dɛ mbrɛ tow no yɛ kaw fofor a aban no ebu egu kyakyafo do no, ɔyɛ tow a ohia a ɔbɔboa aban no ma oeenya sika dze ahwɛ ma mpontundwuma akɔ do wɔ hɛn man yi mu. Ɔyɛ nhyɛ ketsee dɛ kyakyawuranom na kyakyafo nyinara hwɛ dzi do. Mbom asɛmbisa a ɔwɔ ho nye dɛ, aso oye dɛ aban dze tow a ɔtse dɛm ato agodzi kyakya do? Kyerɛ w’adwen wɔ hɛn sohyial midia mprama ahorow no nyinara do.
